Ludvig Holberg

Ludvig Holberg  fue un dramaturgu, historiador y ensayista danés de la Ilustración, consideráu'l pá de la lliteratura danesa y noruega.

 Vida Biografía de Holberg. N'inglés 
Ludwig Holberg nació na llocalidá noruega de Bergen el 3 d'avientu de 1684, de la que'l país taba embaxo'l dominiu la Corona danesa. Yera'l sestu y benxamín de los hermanos. Los sos pas morrieron cuando yera pequeñu. Primero'l pá, Christian Nielsen Holberg, cuando tenía un añu d'edá, dexando una granible propiedá, que quedó emprobecida dempués d'un gran fueu qu'amburó munchos edificios de gran valir. Por embargo, pa cuando fallez, en 1695, la má déxa-yos a Ludvig y a los sos hermanos una pequeña fortuna pa caún. 

Güérfanu, con once años d'edá, marcha pa casa'l so tíu Peder Lim, que lu manda a estudiar llatín y lu prepara pa ser soldáu. El so primu Otto Munthe adóptalu y, dempués de pasar nes montañes un tiempu, la familia decide que torne pa Bergen pa que siga la so instrucción xunto al so tíu.

En 1702 quema la ciudá de Bergen y cola pa Copenhague col envís d'iniciar los sos estudios universitarios de Teoloxía. Esta carrera nun-y interesaba muncho, pero conformábase con algamar una "attestats", o seya, una especie de llicenciatura; con esta titulación diba poder exercer como sacerdote o d'abogáu (nun s'establez la carrera de Drechu en Dinamarca hasta l'añu 1736). Faltu de perres, vuelve pa Noruega a trabayar como tutor nuna casa noble en Voss. Yá con recursos, torna en 1704 a Copenhague pa finar los sos estudios y completar los sos conocimientos autodidactes d'historia, lleis y idiomes foriatos, convirtiéndose nun espertu n'inglés, francés ya italianu.

Entra entós a trabayar como tutor na casa del doctor Smith, vice-obispu de Bergen, paisanu mui ilustráu y viaxáu. Los sos escritos permitirán-y a Holberg tener una primera toma de contautu colos itinerarios de viaxes del momentu que, dempués d'aforrar unos 60 táleros, se llanzará a descubrir.

Nun primer viaxe, partirá hasta Holanda y el norte de Francia, pero cai enfermu y, ensin dineru, marcha a pie dende Aix-la-Chapelle p'hacia Ámsterdam y volver a Noruega. Pero, por vergoña, nun sube hasta Bergen, sinón que queda en Christianssand (anguaño Kristiansand) onde dará clases de francés.

Cuando la primavera de 1706, marcha pa Oxford, onde estudiará dos años, anque nun seya nunca aceutáu pola universidá, trabayando como profesor de flauta y de violín pa pagar les clases. Va ser equí, motiváu poles impresionantes biblioteques, que va alcontrar la vena lliteraria.

De vuelta a Copenhague, en 1709, escomenzó a dar clases de metafísica na universidá con ciertu ésitu d'asistencia, pero con ganacies insuficientes. D'esta miente, aceuta acompañar a un caballeru ricu nun viaxe al norte d'Alemaña; ellí impartirá clases nes ciudaes de Leipzig, Halle y Hamburgu.

En 1710, toma un puestu de profesor na Escuela Borch. Esti momentu d'estabilidá va ser importante porque-y permitirá escribir la so primer obra Introduction til de fornemste Europæiske Rigers Historier (Una introducción a la historia de las naciones de Europa), espublizada l'añu siguiente. La repercusión de la obra fizo que tuviera la oportunidá de consiguir una audiencia col rei Frederick IV, a quien-y fizo entrega de dos ensayos sobre los reis Christian IV y Frederick III. Quedó'l rei tan entusiasmáu que-y lo agradeció ufiertándo-y el títulu de profesor de retórica y llatín y una beca de 100 táleros pa que viaxare. Énte esta nueva oportunidá, Holberg inició en 1714 un viaxe a Italia al traviés de los Países Baxos y Francia, que duró dos años.

Los siguientes dos años fueron mui duros, porque vivió n'estrema probitú, mientres trataba d'espublizar Morals Kierne eller Introduction til Naturens og Folke-Rettens Kundskab (El noyu de la moral o Introducción al Drechu Natural y Popular). Esta obra valdrá-y p'algamar la cátedra de metafísica na universidá de Copenhague. En 1720 será promocionáu a la "siella lucrativa de la elocuencia pública", cargu que-y daba accesu a un puestu nel consistoriu. Equí terminen los problemes económicos de Holberg.

Esti buen momentu espeyaráse nos sos escritos, que se tornen más satíricos, creando una clase completamente nueva dientro de la lliteratura humorística danesa, embaxo'l pseudónimu de Hans Mikkelsen. Asina apaez, ente 1719 y 1720, Peder Paars, una epopeya "serio-cómica" que satirizaba les costumes del momentu y que-y traxo a Holberg tanto ésitu como problemes: delles personalidaes importantes del país diéronse por aludíes y amenazaron al autor, que recibió l'ayuda del conde Danneskjold y, desmpués, la proteición del mesmu rei.

En 1721, Holberg tomó la direición del primer teatru danés, construyíu esi añu en Grönnegade, Copenhague. En setiembre del añu siguiente, programó L'Avaru, de Moliere, nuna versión tornada al danés, lo que rompía cola costume de representar les obres teatrales en francés o n'alemán. Viendo l'aceutación del públicu y de la crítica, Holberg decidió dedicase a la creación d'una comedia danesa. La primera d'eses pieces fue Den Politiske Kandestøber (El caldereru convertíu en políticu), que trunfó. Ente 1721 y 1727, Holberg estrenaría ná menos que 25 comedies, dalgunes d'elles consideraes obres maestres, como, por exemplu, Den Vægelsindede (L'indecisu), Henrich og Pernille (Henrik y Pernille), Jeppe paa Bjerget eller den forvandlede Bonde (Jeppe el Montañés o'l campesinu trasformáu), El politicastro, Erasmus Montanus eller Rasmus Berg (Erasmu Montanus o Rasmus Berg) y Barselstuen (Sala de maternidá). Pesie al xeniu dramáticu y al ésitu de públicu, el teatru tuvo que zarrar por problemes económicos. Nun últimu intentu pa salir del problema, y viendo que nun recibía ayudes de naide, compuso la satírica Den Danske Comoedies Liigbegængelse (Funeral pola comedia danesa). 

En 1728 prodúzse un gran fueu na ciudá de Copenhague, que dirá siguíu por un aumentu de la probtú del país y d'un clima de puritanismu promovíu pol nuevu rei Christian VI, que chocaba escontra l'humor de les comedies de Holberg. Esti, entós, decide poner fin a la so obra teatral pa centrase en temes más científicos.

Ensin embargu, el rei muerre en 1747 y el so socesor, Frederick V reabrió'l teatru, nomando a Holberg direutor del mesmu y otorgándo-y el títiu de Barón de Holberg. L'autor volvió a escribir comedies, amás d'espublizar cinco volúmenes d'escritos espistolares, pero denguna d'estes obres algamó'l valir de les anteriores.

Holberg morría ricu, noble y cola reputación no más alto. La muerte alcontrólu encamáu na so casa de Copenhague, dende agostu de 1753, el 28 de xineru de 1754. Nunca nun se casó y nun tuvo fíos, polo que donó tolos sos bienes a la Universidá de Sorö, en Zelanda, llocalidá onde s'alcuentra enterráu.

 Obra 

 Comedies 
 Den Politiske Kandestøber (El caldereru convertíu en políticu), 1722
 Den vægelsindede (L'indecisu), 1722
 Jean de France eller Hans Frandsen (Jean de Francia o Hans el francés, 1722
 Jeppe paa Bjerget eller den forvandlede Bonde (Jeppe el Montañés o'l campesinu trasformáu), 1722 
 Mester Gert Westphaler (Mester Gert Westphaler), 1722
 Barselstuen (Sala de maternidá), 1723
 Den ellefte Junii, 1723
 Jacob von Tyboe eller den stortalende Soldat (Jacob von Tyboe o el soldáu fanfarrón), 1723
 Ulysses von Ithacia (Ulises d'Ítaca), 1723
 Erasmus Montanus eller Rasmus Berg (Erasmu Montanus o Rasmus Berg), 1723
 Don Ranudo de Colibrados, 1723
 Uden Hoved og Hale (Ensin cabeza nin cola), 1723
 Den Stundesløse (Poder momentaniu), 1723
 Hexerie eller Blind Allarm (La brujería o Falsa alarma), 1723
 Melampe, 1723
 Det lykkelige Skibbrud (L'amuermiamientu feliz), 1724
 Det Arabiske Pulver (La povisa d'Arabia), 1724
 Mascarade (Antroxu), 1724
 Julestuen (La fiesta de Navidá), 1724
 De Usynlige (La invisible), 1724
 Kildereisen (El viaxe de la fuente), 1725
 Henrich og Pernille (Henrich y Pernille), 1724-1726
 Den pantsatte Bondedreng (Los campesinos empeñaos), 1726
 Pernilles korte Frøkenstand (La esperiencia de Pernille como señorita), 1727
 Den Danske Comoedies Liigbegængelse (Funeral por la comedia danesa), 1727
 Den honette Ambition (L'ambición honesta), 1731
 Plutus eller Proces imellom Fattigdom og Riigdom, ca. 1753
 Husspøgelse eller Abracadabra, ca. 1753
 Philosophus udi egen Indbildning, ca. 1754
 Republiqven eller det gemeene Bedste, ca. 1754
 Sganarels Rejse til det philosophiske Land, ca. 1754

 Poemes 
 Peder Paars, 1719-20
 fire Skæmtedigte (Cuatro chistes), 1722
 Metamorphosis eller Forvandlinger (Metamorfosis), 1726
 Epigrammer (en llatín), 1737, espublizáu en 1749

 Novela 
 Nicolai Klimii iter subterraneum (Viaxe subterraniu de Nicolai Klimii) (en llatín), 1741.

 Ensayos 
 Moralske Tanker (Idees morales), 1744
 Epistler (Epístoles), 1748–54
 Moralske Fabler (Fábules morales), 1751
 Tre latinske levnedsbreve (Tres menús llatinos), 1728-1743

 Trabayos históricos 
 Introduction til de fornemste Europæiske Rigers Historier (Una introducción a la historia de las naciones de Europa), 1711
 Dannemarks og Norges Beskrivelse (Descripción de Dinamarca y Noruega), 1729
 Dannemarks Riges Historie (Historia del reinu de Dinamarca), 1732–35
 Den berømmelige Norske Handel-Stad Bergens Beskrivelse (Descripción de la famosa ciudá noruega de Bergen), 1737
 Almindelig Kirke-Historie (Historia cotidiana de la Ilesia), 1738
 Den jødiske Historie fra Verdens Begyndelse, fortsat til disse Tider (Historia de los Xudíos, dende'l comienzu'l mundu hasta los nuestro díes), 1742
 Adskillige store Helte og berømmelige Mænds sammenlignede Historier (Hestories comparaes d'algunos de los héroes y homes más importantes), 1739–53
 Adskillige Heltinders og navnkundige Damers sammenlignede Historier (Hestories comparaes d'algunes de les heroínes y muyeres más importantes), 1745

 Trabayos xurídicos 
 Morals Kierne eller Introduction til Naturens og Folke-Rettens Kundskab (El noyu de la moral o Introducción al Drechu Natural y Popular), 1716

 Referencies 

 Enllaces esternos 

Ludvig Holberg
Ludvig Holberg
Ludvig Holberg
Categoría:Wikipedia:Mantenimientu:Persones ensin plantía NF